- Hindi News
- National
- मौत के बाद समाजसेवी पिता की चिट्ठी खोली तो लिखा था मेरी आंखें और देह मेडिकल कॉलेज को दान कर देना
मौत के बाद समाजसेवी पिता की चिट्ठी खोली तो लिखा था- मेरी आंखें और देह मेडिकल कॉलेज को दान कर देना
पिता ने जो कहा- परिवार ने किया उसका पालन
शहर के 84 वर्षीय कमलकुमार भंडारी। सारा जीवन समाजसेवा में लगाया। मौत के बाद उनकी देह का क्या करना है वह भी तय करके गए। तीन साल पहले उन्होंने परिवार के नाम एक चिट्ठी लिखी थी और कहा था कि मेरी मृत्यु के बाद इसे खोलना। उनके बेटों ने भी ऐसा ही किया। निधन के बाद जब परिवार ने उनकी चिट्ठी खोली तो उसमें लिखी बातें न सिर्फ उनके परिवार, बल्कि पूरे समाज के लिए प्रेरणादायी हैं। चिट्ठी में लिखा-उनके मरने के बाद बिना किसी का इंतजार किए आंखें और देह मेडिकल कॉलेज में दान कर देना।
पिता ने जो भी चिट्ठी में लिखा उनके बेटे अनिल भंडारी और परिवार ने ठीक वैसा ही किया। पिता के निधन के बाद उनकी देह अरबिंदो मेडिकल कॉलेज को दे दी गई। पिता ने तीसरे दिन ही शोक बैठक का भी लिखा था, ऐसे में परिवार ने वही किया। निधन के बाद आगे किसी तरह की बैठक और अन्य रीति-रिवाज नहीं करेंगे।
हर साल देते थे 300 स्कूल-कॉलेज के छात्रों की फीस
भंडारी का जन्म 1933 में हुआ था। वे एसजीएसआईटीएस में 1957 की इंजीनियरिंग कॉलेज की पहली बैच के स्टूडेंट थे। प्रतिदिन तीन घंटे एमवाय अस्पताल में सहायता संस्था में सेवाएं देते थे। हर साल 300 स्कूल और कॉलेज के स्टूडेंट की फीस भरते थे, ताकि रुपयों के अभाव में इन छात्रों की शिक्षा नहीं रुके। यह छात्र पढ़ लिखकर आगे बढ़ें। उनका कहना था कि सेवा और मदद ऐसी हो कि दूसरे को भी पता नहीं चले। इसी सिद्धांत का पालन जीवन पर्यंत उन्होंने किया।
दूर के रिश्तेदार नहीं आएं और कोई शोक नहीं मनाना
भंडारी ने चिट्ठी में यह भी लिखा कि परिवार के लोग किसी तरह का शोक नहीं मनाएं। बाहर के लोगों को फोन पर भावना बता दी जाए, यहां आने और शोक मनाने की किसी तरह की जरूरत नहीं है। मेरी आत्मा की शांति के लिए जहां हैं वहीं नवकार मंत्र की माला जाप कर लें, यही मेरे लिए सच्ची श्रद्धांजलि होगी। अंतिम यात्रा में किसी तरह की कोई फूलों की माला नहीं चढाएं। यदि इच्छा हो तो सिर्फ एक चंदन की माला चढ़ा दी जाए।
कमलकुमार भंडारी
समाज को दे गए सीख
tgl_Latn sot_Latn hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva